ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ԼՐԱՑՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ, ԻՆՉՊԵՍ ՆԱԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 
1. Իրավական ակտի ընդունման անհրաժեշտությունը
Երևան քաղաքում 2026 թվականին հոկտեմբերի 18-30-ը նախատեսվում է անցկացնել ՄԱԿ-ի Կենսաբանական բազմազանության մասին կոնվենցիայի կողմերի 17-րդ համաժողովը (COP17), որը հանդիսանում է միջազգային նշանակության խոշորագույն միջոցառումներից մեկը և նախատեսվում է անցկացնել «Մերիդիան» էքսպո կենտրոնում։
Միջազգային նման բարձր մակարդակի միջոցառման պատշաճ կազմակերպման նպատակով անհրաժեշտ է ապահովել համաժողովի անցկացման վայրին հարող և դրան սպասարկող տրանսպորտային ենթակառուցվածքների անվտանգ, հուսալի և ներկայացուցչական վիճակը։
Այդ նպատակով անհրաժեշտություն է առաջացել իրականացնել Երևան քաղաքի Կենտրոն վարչական շրջանի Ոսկերիչների փողոցի ճանապարհի հիմնանորոգման աշխատանքները, որի նախագծի նախահաշվային արժեքը կազմում է 545,519.6 հազար դրամ։ Հաշվի առնելով համաժողովի անցկացման սեղմ ժամկետները և աշխատանքների ծավալը՝ անհրաժեշտ է ֆինանսական միջոցները նախատեսել ամբողջությամբ երրորդ եռամսյակից՝ ապահովելու համար աշխատանքների ավարտը մինչև միջոցառման մեկնարկը։
2. Ընթացիկ իրավիճակը և խնդիրները
Երևան քաղաքի Կենտրոն վարչական շրջանի Ոսկերիչների փողոցի հիմնանորոգվող հատվածի երկարությունը կազմում է 749 մետր։
Նախագծով նախատեսվում է իրականացնել ճանապարհի և հարակից ինժեներական կառույցների համալիր հիմնանորոգում, ներառյալ՝ հողային պաստառի վերականգնում, կամրջի և հենապատերի նորոգում ու ամրացում, ջրահեռացման նոր համակարգի կառուցում, արտաքին լուսավորության անցկացում, մայթերի և երթևեկելի մասի վերակառուցում, ճանապարհային կահավորում և երթևեկության անվտանգության ապահովման այլ միջոցառումներ։
[bookmark: _Hlk169071872]Այսպիսով,  «Հայաստանի Հանրապետության 2026 թվականի պետական բյուջեի մասին» օրենքում վերաբաշխում և լրացում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու, ինչպես նաև Հայաստանի Հանրապետության տարածքային կառավարման և ենթակառուցվածքների նախարարությանը գումար հատկացնելու մասին» ՀՀ կառավարության որոշման նախագծով (այսուհետ՝ Նախագիծ) առաջարկվում է ՀՀ կառավարության պահուստային ֆոնդից 545,519.6 հազար դրամ գումարն ուղղել «1157. Քաղաքային զարգացում» ծրագրի «21032. Երևան քաղաքում ճանապարհների կառուցման և  միջին նորոգման աշխատանքներ»  միջոցառմանը, որից՝ 
· 535,332.8 հազար դրամը հիմնանորոգման աշխատանքների ծավալաթերթ-նախահաշվի գումարն է, 
· 6,969.9 հազար դրամը կառուցման աշխատանքների որակի տեխնիկական հսկողության խորհրդատվական ծառայությունների նախահաշվային գումարը,
· 3,216.9 հազար դրամը աշխատանքների հեղինակային հսկողության ծառայությունների մատուցման համար անհրաժեշտ գումարը: 
3. Նախագծի մշակման գործընթացում ներգրավված ինստիտուտները և անձինք
ՀՀ տարածքային կառավարման և ենթակառուցվածքների նախարարություն, Երևանի քաղաքապետարան:
4. Ակնկալվող արդյունքը
	Նախագծի ընդունման և իրականացման արդյունքում կիրականացվեն Երևան քաղաքի Կենտրոն վարչական շրջանի Ոսկերիչների փողոցի 749 մետր երկարությամբ ճանապարհահատվածի համալիր հիմնանորոգման աշխատանքներ։ Արդյունքում կապահովվեն ճանապարհի և հարակից ինժեներական կառույցների հուսալի և անվտանգ շահագործումը, կբարելավվեն երթևեկության և հետիոտնային տեղաշարժի պայմանները, կվերականգնվեն և կամրացվեն հենապատերն ու կամրջային կառույցները, կկառուցվեն ժամանակակից ջրահեռացման և արտաքին լուսավորության համակարգեր:
	5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին. 
Նախագծի ընդունումը Հայաստանի Հանրապետության պետական բյուջեի եկամուտների ու ծախսերի լրացուցիչ նվազեցում չի առաջացնում:
6. Նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին
Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:
7. Կապը ռազմավարական փաստաթղթերի հետ.Հայաստանի վերափոխման ռազմավարություն 2050, Կառավարության 2021-2026 թթ. Ծրագիր, ոլորտային և/կամ այլ ռազմավարություններ
Նախագծի ընդունումը բխում է ՀՀ Կառավարության 18.08.2021թ. «Հայաստանի Հանրապետության կառավարության 2021-2026 թվականների ծրագրի մասին» թիվ 1363-Ա որոշմամբ հաստատված Հավելվածի 3.2 կետի ոլորտային միջոցառումների իրականացումից: 
